
Sisällysluettelo

	Agroseniorien kirjapiiri

	I OSA KIRJAPIIRIN SATOA: Käsittlemämme kirjat

	II OSA JÄLKIPUINTIA: Muita kirja-arvostelujamme

	Pekka Peltonen




Agroseniorien kirjapiiri

Vuonna 2020 oli koronapandemia levinnyt Suomessakin niin, että ihmisten henkilökohtaisia tapaamisia rajoitettiin. Tämä koski myös Agronomiliiton tilaisuuksia. Niinpä vuoden loppupuolella syntyi Agronomiliitossa ajatus perustaa erilaisia etäharrastuspiirejä, joihin voisi osallistua Teamsin välityksellä.

Agronomiliiton seniorivaliokunnan 1.12.2020 etäyhteydellä pidetyn kokouksen muistiossa on kohdassa ”Agroseniorit” luettavissa mm.:

”Juha Helander esitteli Agrosenioreiden suunnitelmia ensi keväälle. Suunnitteilla on perustaa kolme etäyhteyksin toimivaa harrastusryhmää: kirjapiiri / vetäjinä Pekka Peltonen ja Simo Moisio, musapiiri / vetäjä Timo Mallinen ja kuntoilupiiri / vetäjä Juha Helander. … Tieto harrastuspiireistä ilmoittautumislinkkeineen lähetetään kaikille seniorijäsenille sähköpostitse viikolla 50 ja ensimmäiset kokoontumiset tapahtuvat tammikuussa. Mukaan mahtuu 10 ensiksi ilmoittautunutta. … Seniorivaliokunta kiitti Juhaa tuoreista ideoista ja ponnisteluista piirien perustamiseksi.”

Kirjapiiriin ilmoittautuneet saivat ennen joulua 2020 sähköpostitse kutsun:

Kiitos ilmoittautumisestasi ja sydämellisesti tervetuloa Agronomiliiton seniorien nettikirjapiiriin. Saimme nopealla aikataululla mukaan kokeiluun vetäjien lisäksi yhdeksän henkilöä. Sinä olet yksi heistä.

Ensimmäinen kokoontumiskerta on tarkoitus pitää Agronomiliiton tarjoamalla Teams-yhteydellä tiistaina 26.1.2021 klo 11 alkaen. Kokoontumisen kesto on 1,5-2 tuntia keskusteluinnokkuuden ja osallistujamäärän mukaan.

Ensimmäisenä kirjana on Kari Hotakaisen "Tarina". Toivomme, että voit hankkia sen lähi- tai etäkirjastolainana, joululahjaksi tai muilla tavoin ja lukea sen ennen ensimmäistä tapaamistamme. Jos sinulla ei ole mahdollisuutta lukea kirjaa, voit myös tulla mukaan piiriimme vain kuulemaan muiden mielipiteitä ja/tai kysymään kirjasta.

Seuraavan kirjan tai teeman sovimme tammikuun kokoontumisen yhteydessä. Tarkoituksemme on kokoontua toukokuulle saakka kerran kuukaudessa.

Kesätauon jälkeen sitten katsomme yhdessä, miten pilotti on onnistunut ja päätämme jatkosta.

Hyvää joulua sekä onnea ja terveyttä vuodelle 2021 toivottaen

Kirjapiirin vetäjät

Pekka Peltonen

Simo Moisio

Näin kirjapiiri aloitti toimintansa heti vuoden 2021 alussa. Alunperin koronan vuoksi syntynyt piiri vakiintui niin, että se toimi kokonaiset viisi vuotta. Piiriin osallistuneiden lukumäärä oli korkeimmillaan neljätoista. Viime vuosina meitä oli yhdeksän hengen vakiojoukko. Kokoonnuimme kerran kuukaudessa, paitsi kolmena kesäkuukautena, useimmiten kuukauden viimeisenä tiistaina. Sovimme yhdessä, mikä kirja kulloinkin otettiin keskusteltavaksi. Käsitellyt kirjat olivat niin koti- kuin ulkomaisiakin, uusia sekä vanhoja, myös klassikoita. Piirimme nimeksi vakiintui heti alussa ”Agroseniorien kirjapiiri”. Kokoontumisiemme teknisestä puolesta vastasi Agronomiliitosta järjestöpäällikkö Malla Ahonen, jonka toimialueeseen liiton senioritoiminta kuului. Tarvittaessa hänen sijaisenaan toimi jäsensihteeri Satu Vainio

Viiden vuoden aikana, tammikuusta 2021 tammikuuhun 2026, kokoonnuimme 40 kertaa. Jokaisen keskustelumme jälkeen sai jokainen meistä piiriläisistä aina tekemäni yhteenvedon keskustelusta. Nämä yhteenvedot on koottu tämän kirjan ensimmäiseen osaan ”Kirjapiirin satoa”. Lisäksi mukana on yksittäisten piiriläisten kirjoittamia kirja-arvioita ja muita tekstejä, jotka yhdessä muodostavat kirjan toisen osan ”Jälkipuintia”.

Kiitän sydämellisesti kaikkia kirjapiiriin osallistuneita. Monivuotiseen vakioryhmäämme kuuluivat Leena Alppinen, Jan-Erik Ingvall, Anna Liimatainen, Leena Miettinen, Anja Ollila, Kaija Uusitalo, Matti Virkki sekä vetäjinä Simo Moisio ja minä. Alkuvuosina mukana olivat säännöllisesti myös Aulikki Moisio, Juhani Kallio ja Hannes Valkama. Erityinen kiitos kuuluu Agronomiliitolle, joka teki piirimme toiminnan mahdolliseksi ja tuki sitä.

Böblingenissä Saksassa keväällä 2026

Pekka Peltonen




I OSA KIRJAPIIRIN SATOA: Käsittlemämme kirjat


Kari Hotakainen: Tarina

Kirjapiirimme ensimmäisessä kokoontumisessa tiistaina 26.1. 2021 keskustelimme Kari Hotakaisen (synt. 1957) satiirisesta romaanista ”Tarina” (ilm. 2020). Hotakainen on kirjoittanut paitsi romaaneja, joista tunnetuin on elokuvaksikin tehty ”Juoksuhaudantie”, myös mm. runoja sekä lasten- ja nuortenkirjoja.

Kari Hotakaisen ”Tarinassa” maaseutu on muuttunut Virkistysalueeksi, Kaupungissa vallitsee asuntopula. Niin Päättäjät antavat Nuhruisille – pääasiassa akateemisesti koulutetuille väliinputoajille – tehtäväksi etsiä ratkaisua siihen. Syntyy pilottihanke, kerrostalo Raatteentie 62:n asukkaille lähetetty kysely, jossa parhaiden elämäntarinoiden kertojille luvataan alueelta asunto: ”Elämäsi tarina on loppuelämäsi asunto”. Vastausten ensimmäisen jaon tekee muuan Ilona Kuusilehto, joka saa luettavakseen erilaisten henkilöiden tarinoita. Tähän huteraan juonirunkoon liittyy muitakin tarinoita.

Kari Hotakaisen ”Tarina“ ei saanut meiltä kovin positiivista kokonaisarviota. Hyvänä pidimme mm. Hotakaisen oivalluksia, assosiaatioita (erityisesti kielellisiä) sekä yksittäisten ilmiöiden ja henkilöiden osuvaa kuvaamista. Monia meistä ei miellyttänyt Hotakaisen satiiri, kyynisyys tai sarkasmi. ”Tarinan“ rakennetta (mm. siinä esiintyviä kyselykaavakkeita) meistä toiset pitivät vähemmän onnistuneena, kun taas toisista se oli ansiokasta. Kirjan keskeinen teema siitä, että kaikilla/kaikella täytyy olla myyvä tarina, nousi esille. Hiukan moitteita meiltä tuli siitä, että ”Tarinassa“ ei ole juonta perinteiseen tapaan käsitettynä, vaan se on kuin tilkkutäkkiä, kun kerrotaan erilaisten, usein skurriilien, eriskummallisten, ihmisten ja jopa eläinten tarinoita.

Näimme ”Tarinan“ satiirisena dystopiana  eli kuvauksena, millaiseksi tuleva yhteiskunta uhkaa pahimmillaan kehittyä, mutta myös nyky-yhteiskunnan ja -ihmisen purevana kritiikkinä. Tässä henkilöistä tuli esille erityisesti Kai Rahikainen eli Caj Rahic, moderni ja tiedostava mies.

Kirjassa kysytään: ”Millainen on arvokas elämä? Millainen on hyvä elämäntarina? Millä perusteella arvotamme elämää? Millaisena ihminen esittää oman elämänsä?” Muutenkin kirjassa heitetään esille paljon kysymyksiä, myös esim. uskonnollisia. Tämä herätti meissä odotuksia, jotka jäivät sitten vaille selviä vastauksia. Moni asia ja yksityiskohta Hotakaisen tekstissä jäi meille myös arvoitukselliseksi. Lopussa kaiken yllä leijailee outo ”sian henki”.

Meitä kosketti se, että ”Tarinassa” kuvattiin maaseudun kohtaloa, muuttumista pelkäksi virkistysalueeksi. Pilottihankkeessa Raattentie 62:n asukkailta kysytään mm.: ”Mikä on suhteenne Maaseutuun, joka on nyt muuttunut Virkistysalueeksi?” Useilla tarinoiden kertojista on maaseututausta. Eräs perhe kertoo tarinassaan: ”Lehmän haju meissä on, … Mutta kyllä on monessa suihkussa käyty, ennen kuin tänne sopeuduttiin. Mutta nythän meistä ei millään kukaan huomaa, mistä olemme tulleet.” Presidentinkin korkokengissä on kuivunutta lehmänlantaa. Caj Rahicin vanhemmat olivat pienviljelijöitä. Lopulta tarinakyselyn yhteenvedon tekijäksi tulee agronomi (!) Toivo Kuul: ”Loppupäätelmä on se, ettei ihmistä voi arvottaa hänen tarinansa perusteella, joten mitään loppupäätelmää ei ole.” Lopuksi kysyimme kirjan Ilonan tavoin: Oma tarina, millainen siitä tulisi?

Seuraava kokoontumisemme on 23. helmikuuta kello 11, aiheena „Maaseudun murros 1960- ja 1970 -luvuilla kaunokirjallisuudessa”. Tässä on aiheeseen liittyviä kirjoja, omasta mielestäni jonkinlaisessa paremmuusjärjestyksessä. Koeta lukea niistä ainakin kaksi tai kolme.

Jouko Puhakka: Kaupunkiin, WSOY 1963 (!)

Eino Kinnunen: Varpusen polska, Kirjayhtymä 1972

Leo Kalervo: Pihlamäkeläiset, Weilin&Göös 1974

Lauri Uusi-Hakimo: Isältä pojalle, Kirjayhtymä 1974

Aarne Leväsalmi: Paikka maan päällä, Gummerus 1971

Raimo Hämäläinen: Kun minä kotoani lähdin, Kirjayhtymä 1974

Heikki Turunen: Simpauttaja, WSOY 1973

Jouko Puhakka: Takametsien evankeliumi, WSOY 1973

Risto Antikainen: Hiljainen kylätie (novelleja), WSOY 1974

Eino Säisä: Niin aika menee (novelleja ja lyhyttä proosaa), Tammi 1977

Mielenkiintoisia lukuhetkiä toivottaen

Pekka


Maaseudun murros 1960- ja 1970-luvuilla kaunokirjallisuudessa

Kirjapiirissämme 23.2. käsittelimme 1960- ja 1970-luvuilla tapahtuneen maaseudun suuren murrosajan kuvaamista kaunokirjallisuudessa. Esimerkkikirjoinamme oli kymmenen kirjan valikoima, josta useimmat piiriläiset lukivat romaanit Jouko Puhakan (1922-2002) ”Kaupunkiin” (ilm. 1963), Heikki Turusen (synt. 1945) ”Simpauttaja” (1973) ja Eino Kinnusen (synt. 1930) ”Varpusen polska” (1972). Yksittäisiä lukijoita saivat Leo Kalervon (1924-2011) ”Pihlamäkeläiset” (1974), Jouko Puhakan ”Takametsien evankeliumi” (1973) ja Eino Säisän (1935-1988) ”Niin aika menee – Novelleja ja lyhyttä proosaa” (1977).

Puhakan romaanissa ”Kaupunkiin” pohjoiskarjalainen pienviljelijä Viljami Hakkarainen perheineen saa lisämaata, pian lapset kuitenkin lähtevät kaupunkiin ja lopuksi tila joutuu huutokauppaan. Myös vauraampi Pesälän tila sekä monet muut kirjan henkilöt kokevat maaseudun muuttumisen. Turusen ”Simpauttajan” keskushenkilönä on pohjoiskarjalaisen pikkutilan poika Imppa Ryynänen, joka menee apomieheksi naapuriin isommalle tilalle, jossa työmiehenä on kummallinen mies, Simpauttaja, joka pistää koko kylän asioita sekaisin. Kinnusen ”Varpusen polskan” keskiössä on kolme paria: pienviljelijäpari Risto ja Marja, vauraamman tilan Tapani ja Lippe sekä sivutoimiviljelijät Mikko ja Ulla. Kalervon ”Pihlamäkeläisissä” Pihlamäen isäntä Antero loukkaantuu traktorionnettomuudessa, ja hänen sisaruksensa kokoontuvat kahtena kesäsunnuntaina päättämään tilan kohtalosta. Puhakan ”Takametsien evankeliumin” päähenkilö on pohjoiskarjalainen pienviljelijä Eino Vehviäinen, joka näkee toivoa vennamolaisuudessa, menee mukaan puolueeseen, mutta pettyy. Säisän kokoelmassa ”Niin aika menee” on 13 lyhytproosatarinaa, mm. ”Muuttuneita”, jossa päähenkilö tapaa kaupungilla sinne muuttaneita entisiä tuttujaan sekä ”Kevättalvella -70”, joka kertoo minäkertojan käynnistä kotipuolessaan maalisvaalien -70 ja SMP:n voiton jälkeen.

Jouko Puhakan romaania ”Kaupunkiin” pidimme yleensä hyvänä, samoin sen kieltä, mm. uusia (murrepohjaisia) sanoja, sekä sen luonnonkuvausta. Rakenteeltaan näimme sen myös onnistuneena: Sen kaksi osaa ”Maata” ja ”Kaupunkiin” koostuvat lyhyistä kappaleista, joissa kuvataan henkilöitä kulloinkin episodinomaisesti. Mutta muuten pidimme sen kuvausta kovin masentavana, erityisesti kirjan nuorten pessimismiä ja flegmaattisuutta.

Kuitenkin katsoimme teoksen olevan aihepiirinsä, maaseudun murroksen, perusteos ja paras teos, jossa tämän ilmiön kaikki tärkeät näkökohdat tulevat esille – jo kymmenisen vuotta ennen Turusen ”Simpauttajaa”.

Heikki Turusen ”Simpauttajan” koimme olevan yhdistelmä realismia ja myyttisyyttä: Realistisesti kuvattuun maalaisympäristöön saapuu myyttiseltä tuntuva hahmo, Simpauttaja. Romaanin rääväsuukieltä vieroksuimme, ja se sekä mm. kuvattu juopottelu ja ”elämöinti” eivät ihan vastanneet omia kokemuksiamme tuolta ajalta. Meille nousi kysymys, onko tarpeellista kuvata kaikkea (inhottavaakin) pikkutarkasti naturalistisesti. ”Simpauttajan” kokivat jotkut meistä jopa niin epämiellyttävänä lukuelämyksenä, että olivat jättäneet tai aikoivat jättää kirjan lukemisen kesken. Mieleemme muistui tietysti myös Veikko Kerttulan ”Simpauttajasta” tekemä tv-elokuva.

Eino Kinnusen ”Varpusen polska” tuntui saaneen meiltä eniten myönteistä arvostelua. Pidimme sitä todenmukaisen realistisena ja kirjan kolmen naisen kohtaloiden kuvaamista osuvana. Sitaattina kirjasta tuli esille, että maatalous ammattina ei ollut helppo, mutta kunniakas.

Leo Kalervon ”Pihlamäkeläiset” sai meiltä myös positiivista arvostelua, mm. sen yksi sitaatti, että ”kaikki pitää osata laittaa tärkeysjärjestykseen” – ajatus, joka liittyykin kirjan temaan, jonka voisi ilmaista toisella sitaatilla kirjasta: ”Ei me osata ottaa Pihlamäkeä liikeasiana.”

Vennamolaisuuden nousua kuvaavan Jouko Puhakan ”Takametsien evankeliumin” päähenkilössä tunnistimme SMP:n entistä puoluesihteeriä Eino Poutiaista ja yhtymäkohtia Ilmari Kiannon romaaniin ”Punainen viiva”.

Eino Säisän novelli- ja lyhytproosakokoelmasta ”Niin aika menee” meille tulivat esille paitsi ”Muuttuneita” ja ”Kevättalvella -70” myös novellit/jutut ”Paavo” ja ”Sukulaispaikassa”, edellisessä vanhenevan työmiehen kuvaus ja jälkimmäisessä tilan rappiolle menemisen teema.

Listallamme oli vielä neljä teosta, joiden lukemista suositeltiin. Lauri Uusi-Hakimon (1930-2018) romaanissa ”Isältä pojalle” (ilm. 1974) keskushenkilö Heikki palaa vaimonsa ja poikansa Timon kanssa kotitilalleen isänsä sairastuttua ja sitten kuoltua, yrittää sikojen pitoa, mutta lopulta tila on myytävä. Samanlainen on Aarne Leväsalmen (1927-2016) romaanin ”Paikka maan päällä” (1971) kulku: pienviljelijä Paavo perheineen joutuu velkoihin ja tila lopulta huutokauppaan. Raimo Hämäläisen (synt. 1942) romaanin nimi ”Kun minä kotoani lähdin” (1974) kertoo jo sen aihepiireistä: Nuoren miehen, Reiskan, hyvästijättö kotiseudulle, työttömyys ja isän kuolema. Risto Antikaisen (synt. 1949) ”Hiljainen kylätie – Kuvia muuttumisesta” (1974) on sarja novelleja, jotka muodostavat oikeastaan romaanin ja kertovat maalaispoika Pertin tiestä kaupunkiin oppikouluun, Helsinkiin opiskelemaan ja lopulta Ruotsiin liukuhihnatöihin.

Meillä piiriläisillä oli paljon omakohtaisia kokemuksia 1960- ja 1970-lukujen maaseudun murroksesta. Esille tuli kuitenkin se, että Suomen eri osissa murros oli erilaista. Koska yhdeksästä esimerkkikirjailijastamme kuusi on Itä-Suomesta (Puhakka, Turunen, Kinnunen, Leväsalmi, Antikainen, Säisä) ja vain kaksi Keski-Suomesta (Kalervo, Hämäläinen) ja yksi Länsi-Suomesta (Uusi-Hakimo), painottuu lukemamme kuvaus näille alueille, joista murros pääosin alkoikin.

Kirjojen antamasta maaseutu-kaupunki -kuvasta totesimme kaupunkia pidettävän usein negatiivisena, jopa ”paheiden pesänä”. Kirjailijoiden mahdollisia poliittisia kannanottoja (joidenkin kirjojen henkilöiden poliittisluontoisia ”palopuheita”) emme kokeneet kovin häiritseviksi. Kirjoissa usein esiintyvästä Ruotsiin lähdöstä oli joillakin piiriläisillä sukulaistensa kautta omakohtaisia kokemuksia tuolta ajalta. Kirjoissa kuvatut maatalouden työt ja askareet tunsi moni piiriläinen tutuiksi.

Yhteenvetona voisi todeta, että kirjojen keskiössä on joko pienviljelijä perheineen tai nuori mies, pientilan poika. Usein on tarinan kulku seuraava: pientila ei elätä, lapset pyrkivät maailmalle, tila joutuu myyntiin, muutto kaupunkiin. Isä-poika -suhteet (vanha vastaan uusi) toistuvat monessa kirjassa.

Mainitsimme myös Eino Säisän 6-osaisen romaanisarjan ”Kukkivat roudan maat” sekä Heikki Turusen 5-osaisen Hupeli- eli Raivaaja-sarjan. Koska nämä käsittelevät enemmänkin murroksen taustoja sodista alkaen ja ovat kovin laajoja, emme ottaneet näitä esimerkkikirjoihimme. Myös esim. Seppo Lappalaisen kirjat käsittelevät enimmäkseen murroksen taustoja. Ja jos joku haluaa vielä perehtyä maaseudun murroksen kuvaukseen kaunokirjallisuudessa, siitä on myös tutkimuksia, mm. Matti Mäkelän ”Suuri muutto” (Otava, 1986).

Seuraavassa kokoontumisessamme 20. maaliskuuta keskustelemme kirjasta Kirsti Loukola: ”Kiljukotka” (2017), joka on romaani isonvihan ajoilta. E- kirjana se näkyy olevan ostettavissa ainakin Ellibs E-kirjakaupasta (jota en tunne sen tarkemmin) hintaan 16,90 euroa. Kannattaa varmasti etsiä siitä aineistoa myös googlaamalla.

Mielenkiintoisia lukuhetkiä toivottaen

Pekka


Kirsti Loukola: Kiljukotka

Kirjapiirimme keskustelun kohteena oli 30.3. Kirsti Loukolan (synt. 1957) ”Kiljukotka“ (vuodelta 2017), historiallinen romaani, jossa on vahva tosipohja. Se on myös rakkausromaani ja naisromaani.

”Kiljukotkan” tapahtumat sijoittuvat Pohjanmaalle isonvihan aikaan vuodesta 1713 Uudenkaupungin rauhaan 1721 ja noin kaksi vuotta sen jälkeen. Päähenkilöt, Kaisa (minäkertoja) ja Pietari, ovat alussa rippikouluikäisiä, pakenevat venäläismiehitystä metsään piilopirteille ja rakastuvat vähitellen toisiinsa. Pietari lähtee etsimään vanhempiaan ja liittyy sisseihin. Kaisa, joka odottaa Pietarin lasta (josta Pietari ei tiedä mitään), joutuu sillä välin menemään naimisiin vanhemman isännän kanssa, ettei lapsesta tule ”äpärää”. Näin syntyy Pietarin palattua konflikti rakastavaisten välille, jotka kuitenkin tapailevat vielä toisiaan. Kolmas keskeinen henkilö on naapurin Saara, joka joutuu venäläisten raiskaamaksi ja pakenee Ruotsiin. Romaani on näiden kolmen nuoren selviytymistarina.

”Kiljukotka” sai piirissämme lähes poikkeuksetta myönteisiä arvioita. Pidimme sitä hyvänä ja mielenkiintoisena. Kirjan historiallisen tiedon koimme positiivisena: Erityisesti pidimme hyvänä historiaa kansan, siviiliväestön ja yksilöiden (kärsimykset) näkökulmasta; kouluissa saatu historiatieto kun on keskittynyt sotien ja vallanpitäjien historiaan, eikä isoavihaa muutoin tule ajatelleeksi kirjan kuvaamalta kannalta. Koimme kirjan tapahtumien olevan todenmukaisia ja edustavia faktalähteisiin (mm. professori Kustaa H.J. Vilkunan teokseen, historioitsija Teemu Keskisarjan tutkimuksiin sekä Sukututkimusseuran tietoihin) verrattuina. Hyvin onnistuneena pidimme naisten raskaan elämän ja huonon aseman kuvausta silloisena aikana. Myös monien tapojen kuvausta kirjassa pidimme onnistuneena – aina mahlan juoksutuksesta ja arkiaskareista uskonnollisuuteen ja kirkotukseen saakka.

Rakenteeltaan, kieleltään ja tyyliltään kirja oli mielestämme helppolukuinen: lyhyet kappaleet, teksti selkeää, juoni hyvin ja kronologisesti etenevä. Joillakin meistä piiriläisistä oli myös henkilökohtaisia sidoksia tapahtumapaikkohin.

Vähäisinä kirjan heikkouksina koimme seuraavia asioita: Kirjan kannen kuva (nykyaikaisen näköinen nainen) ja takakansiteksti viittaavat ”yksinkertaiseen” historialliseen viihderomaaniin. Alku saatettiin kokea ahdistavana, mm. raakuudet, kuten Saaran raiskaus, jota ei kylläkään kirjassa suoraan kuvata. Tätä pehmentävänä mielsimme rakkauden kirjan kantavana teemana. Tuli tosin myös mielipide, että Kaisan ja Pietarin rakkaustarina vaikutti vähän ”väkisin väännetyltä”. Kirjan keskeinen konfliktikin syntyi vain, koska Pietari ei pitänyt yhteyttä Kaisaan – kovin viihderomaanimainen konfliktin alkusyy. Kirjan kielessä esiintyi joitakin liian nykyaikaiselta tuntuvia sanoja (esim. ”ohjeistaa”) tai ilmaisuja (esim.”pitää naama peruslukemilla”), jotka ehkä on pantava tutkija-kirjailijan tilille (Kirsti Loukola on geologian professori). Meille nousi myös kysymys, mikä kirjassa on faktaa, mikä fiktiota. Loukola antaa siihen kirjan lopussa joitakin vastauksia.

Kirjapiirimme seuraava tapaaminen on tiistaina 27. huhtikuuta kello 13 (Huom! Jälleen kello 13!) Juttelemme silloin kirjasta Ulla-Lena Lundberg: ”Jää” (vuodelta 2012, ruotsinkielinen alkuperäisteos ”Is”).

Mukavia lukuhetkiä ja hyvää pääsiäistä toivottaen

Pekka


Ulla-Lena Lundberg: Jää (Is)

Kirjapiirissämme keskustelimme 27.4. Ulla-Lena Lundbergin Finlandia-palkinnon voittaneesta romaanista ”Jää” (vuodelta 2012, alkuteos ”Is”, suom. Leena Vallisaari). Se on saaristolaisromaani, tapahtumapaikkana Luoto Ahvenanmaan saaristossa 1940-luvun lopulla. Sinne tulee papiksi nuori Petter vaimonsa Monan ja pienen tyttärensä kanssa. Pariskunnan ja saaristolaisten elämää seurataan kirjassa noin neljän vuoden ajan. Muita keskeisiä henkilöitä ovat Neuvostoliitosta paennut lääkäri Irina sekä postinkuljettaja Anton. Romaani on paljolti kertomusta ja kuvausta Lundbergin (syntynyt 1947 Kökarissa Ahvenanmaalla) omasta lapsuudesta.

”Jää” sai meiltä piiriläisiltä hyvin positiivisia arvioita. Pidimme sitä sujuvalukuisena ja sen kuvausta saaristolaisten elämästä sotien jälkeisenä aikana monine yksityiskohtineen (arkiaskareet, hautajaiset yms.) onnistuneena. Luonnonkuvauksiakin pidimme hyvinä, samoin ihmisten ajatusmaailman (einäkyvän maailman) kuvausta. Moni meistä saattoi eläytyä lukemaansa hyvin omakohtaisten kokemustensa (mm. veneellä ja jäällä liikkuminen) tai suvun kautta (oma isoisä ollut suntio tai pappi). 

Huomiota kiinnitimme kirjan kaksijakoisuuksiin: Alussa romaani tuntuu tyypilliseltä pappilaromaanilta. Sen alkupuolella elämä näyttäytyy yhteisöllisenä toisista huolehtimisena, harmonisena, onnellisena ja paratiisimaisena verrattuna sen loppupuoleen, jota hallitsee tragiikka. Se huipentuu pappi-Petterin jäihin putoamiseen ja hukkumiseen, jonka koimme erityisen tunteisiin meneväksi ja tuskaiseksikin luettavaksi. Päähenkilöiden vastakohtaisuus puhututti meitä myös: pappi Petter pehmeänä, hyvänä ihmisenä, idealistina, joka hukkuu, Mona-vaimo toimeliaana huushollin hoitajana, lapsiaan kohtaan ankaranakin, mutta joka kestää paljon. 

Romaani on paitsi saaristolais- ja papin perheen kuvaus, myös monitasoinen kirja, jossa tulevat esille ihmiselämän suuretkin kysymykset (ei-näkyvä maailma, metafyysinen taso) ja jonka keskeiseksi ajatukseksi, teemaksi, voisi kiteytää elämän särkyvyyden. Uteliaina kysyimme, miten tarina voisi jatkua. 

Pieninä häiritsevinä tekijöinä kirjassa pidimme seuraavia asioita: Kursiivilla painetut välitekstit koimme aluksi hämmentävinä, Posti-Antonin ajatukset osin ehkä tarpeettomina, osin taas hyvinä. Meille nousi myös kysymys, onko elämäkerrallisen ja fiktiivisen sekoitus, jota ”Jää” paljolti on, hyvä ratkaisu. 

Kirjapiirimme kokoontuu seuraavan kerran tiistaina 25. toukokuuta kello 13. Silloin emme käsittele jotain tiettyä kirjaa vaan aihetta ”Novellit”. Keskitymme kotimaisiin novelleihin. Alla on lista kymmenestä novellista, joista voit valita joitakin luettavaksesi. Jos sinulla on lisäksi jokin muu kiinnostava novelli (listan teoksista tai miksei muualtakin), voit tietenkin esitellä myös sen seuraavassa kokoontumisessamme. 

Seuraavassa on ehdotuksia novelleiksi 25.5. varten. Listassa on kymmenen esimerkkinovellia kuudelta suomalaiselta kirjailijalta eri aikakausilta. Koeta lukea niistä mahdollisimman monta.

Juhani Aho: ”Lastuja”, jossa erityisesti esim. ”Uudisasukas” ja ”Rakkauden kirje”

Maria Jotuni: ”Novellit”, jossa erityisesti esim. ”Vasten mieltä” ja ”Hilda Husso” (molemmat kokoelmasta ”Kun on tunteet”, 1913)

Pentti Haanpää: ”Jutut”, jossa erityisesti esim. ”Lumirimppa” ja ”Voimaa” (molemmat kokoelmasta ”Tuuli käy heidän ylitseen”, 1927)

Martti Joenpolvi: ”Valitut novellit”, jossa erityisesti esim. ”Kevätkesän lämpimin päivä” (kokoelmasta ”Kauan kukkineet omenapuut”, 1982)

Joni Skiftesvik: ”Puhalluskukkapoika ja taivaankorjaaja” (1983), jossa erityisesti tämä niminovelli sekä ”Aavistaja”

Maarit Verronen: ”Normaalia elämää” (2009), jossa erityisesti esim. ”Varastomies”

Ahon ”Uudisasukkaan” ja Jotunin ”Vasten mieltä” voi lukea netistä Elisa-Kirjan lukunäytteinä ilmaiseksi ja kirjautumatta. Nettiin vain haku: Juhani Aho Lastuja Elisa kirja tai Maria Jotuni Kun on tunteet Elisa kirja. Kirjautumalla sinne voi tilata ilmaiseksi (0 euroa) Ahon ”Lastuja I-III” sekä Jotunin ”Kun on tunteet” kokonaankin e-kirjoina.

Mielenkiintoisia lukuhetkiä toivottaen

Pekka


Suomalaisia novelleja yhden vuosisadan ajalta

Kirjapiirimme 25.5. aiheena olivat kotimaiset novellit. Novelli on yleensä tiivis, lyhyt kertomus, jossa on ratkaiseva käänne siinä kerrotussa tapahtumassa tai tunteessa. Usein erotetaan juoninovelli (esim. Giovanni Boccaccio, Guy de Maupassant), tilannenovelli (esim. Anton Tshehov) ja absurdi novelli (esim. Franz Kafka, Nikolai Gogol). Me käsittelimme vain kotimaisia noin sadan vuoden ajalta.

Juhani Ahon ((1861-1921) ”Lastuista” meillä oli kaksi novellia: ”Uudisasukkaan” raivaajapariskunnan Villen ja Annin kohtalon totesimme surulliseksi, mutta sen tulevaisuudenuskon ja jatkumoajatuksen (pohjan luomisen seuraaville sukupolville) hienoksi. ”Rakkauden kirjeessä” nuori ylioppilas (minäkertoja) saa monen yrityksen jälkeen annettua ihastukselleen rakkauskirjeen, jonka tämä toteaakin lapselliseksi. Muiden Ahon ”Lastujen” lukeminen laajensi Ahon perinteistä kirjailijakuvaa: Olihan hän mm. hyvin tietoinen yhteiskunnassa vallitsevista eroista ja epäkohdista. Hyvinä mainitsimme mm. Ahon novellit ”Kannikka”, ”Mallikelpoinen”, ”Purjeita kuivaamassa” ja ”Kesäinen unelma”.

Maria Jotunilta (1880-1943) oli esimerkkinä kaksi dialoginovellia: ”Vasten mieltä”, jossa nainen kertoo järkiavioliitostaan sekä ”Hilda Husso”, puhelinkeskustelusta koostuva yksinpuhelu (josta muistettiin myös sen vanha mainio teatteriesitys). Niissä meille tuli esille naisen asema noin sata vuotta sitten, järjen ja tunteiden ristiriita (järkiavioliitto ”edullisena kauppana”), mutta myös se, että novellien naiset tekivät itsenäisiä ratkaisuja. Vertasimme Jotunin tuotantoa Minna Canthin tuotantoon.

Pentti Haanpään (1905-1955) ”Jutuista” valittu ”Lumirimppa”, siipirikon kurjen kohtalosta kertova (vertauskuvallinen) eläinnovelli, puhutteli meitä erityisesti rikkaan kielensä ja lähes  maalauksellisena koetun kuvauksensa ansiosta. Novelli ”Voimaa”, kuvaus yhä voimiensa tunnossa elävästä vanhasta isännästä ja tämän haavekuvan särkymisestä, toi meille myös ajatuksia siitä, että nykyisin ei hyväksytä vanhenemista. Haanpään muitakin juttuja, esim. ”Heta Rahko korkeassa iässä”, tuli keskustelussamme esille.

Martti Joenpolven (synt. 1936) novelli ”Kevätkesän lämpimin päivä” ei tuntunut meitä oikein innostavan. Siinä keski-ikäinen sosiologian professori korjaa mökillään lipputankoa ja sen lomassa kartoitetaan hänen tuntojaan. Työn perusteellinen kuvaus toi eräälle meistä mieleen Antti Hyryn ”Uunin” ja tuntui novellin lyhyysperiaatteen vastaiselta. Professorin mahdollinen esikuva, professori Antti Eskola, toi taas eräälle meistä mieleen Eskolan vanhenemisesta kirjoittaman kirjan. Totesimmekin, että novellin teemana oli vanheneminen ja (1960- ja 1970-lukulaisten) ihanteiden ja aatteiden hiipuminen (”Ehjää aatetta ei enää ollut.”) Esille tuli myös ajatus, että lipputangon korjaaminen oli työtä seuraavien sukupolvien eteen.

Joni Skiftesvikin (synt. 1948) ”Puhalluskukkapoika ja taivaankorjaaja”, jossa naarataan jäihin hukkuneita poikia, jäi mieleemme surullisena (samaan tapaan kuin huhtikuun kirjamme Ulla-Lena Lundbergin ”Jään” hukkumiskohtaus). Sota-ajan novelli ”Aavistaja”, jossa sotilassairaalasta palannut varustelee kotiaan vihollisen hyökkäyksen varalta ja joutuu siksi hulluna pidetyksi, tuntui avautuvan meille vaikeimmin: Oliko miehen aavistus oikea vai hulluutta?

Syynä on ehkä Skiftesvikin ns. maaginen realismi (realismiin sekoittuu jotain epätodellista), jossa todellisuuteen limittyy lapsen näkökulma.

Uusimmista novelleista esimerkkinä olleet Maarit Verrosen (synt. 1965) novellit kokoelmasta ”Normaalia elämää” eivät myöskään oikein innostaneet meitä. Esimerkkinovellissa ”Varastomies” näimme vähän kauhunovellinkin piirteitä: Varastomies löytää paketista ruumiin ja kertoo sitä julkisuuden (ja maksun) toivossa iltapäivälehdelle eikä poliisille. Kokoelman nimi lieneekin tarkoitettu kysymykseksi: Tämäkö on nyt normaalia elämää, oman edun tavoittelu, egoismi ja opportunismi?

Yhteenvetona voisi sanoa, että novelli on kehittynyt selkeästä vaikeaselkoiseen eli objektiivisesta subjektiiviseen kerrontaan, ulkonaisesta sisäiseen tapahtumaan, juoninovellista tilannenovelliin ja absurdiin novelliin. Novellin teema eli sen näkemys siinä käsiteltävästä asiasta ei enää tule niin selvästi sanottuna esiin novellin lopussa, vaan jää lukijan pääteltäväksi.

Esimerkkilistan ulkopuolelta mainittiin Veikko Huovisen mainio humoristinen ”Matikanopettaja” (samannimisestä kokoelmasta) sekä ulkomaalaisista amerikkalaisen Lucia Berlinin novellikokoelma ”Siivoojan päiväkirja” ja virolainen Friedebert Tuglas ja tältä novellit ”Inimese vari” (Ihmisen varjo) sekä ”Popi ja Huhuu”, jotka lienevät suomennettu. Ilahduttavasti tuli esille, että aikaisemmat kirjamme Ulla-Lena Lundbergin ”Jää” ja Kirsti Loukolan ”Kiljukotka” olivat innostaneet meitä lukemaan tekijöidensä muitakin teoksia.

Seuraava tapaamisemme on kesätauon jälkeen tiistaina 28. syyskuuta kello 13. Silloin käsittelemme kirjaa David Attenborough: ”Yksi elämä, yksi planeetta” (”A Life on Our Planet”).

Mukavaa kesää toivottaen

Pekka


David Attenborough: Yksi elämä, yksi planeetta (A Life on Our Planet)

Kesätauon jälkeen käsittelimme kirjapiirissämme brittiläisen, yli 90-vuotiaan luontoelokuvaaja  David Attenboroughin (synt. 1926) kirjaa ”Yksi elämä, yksi planeetta – Näkemys ihmeellisen maailmamme tulevaisuudesta“. (”A Life on Our Planet – My Witness Statement and a Vision for the Future”, 2020, suom. Ilkka Rekiaro.)

Kirjan 1. pääosassa ”Todistajanlausunto” Attenborough kertoo, miten maailman luonto on muuttunut hänen elinaikanaan (esim. sademetsät, meret, koralliriutat ja arktis). 2. osassa ”Mitä on edessä” hän ennustelee muutoksia seuraavien n. 90 vuoden kuluessa. 3. osassa ”Tulevaisuuden visio” hän esittää, mitä tulisi tehdä luonnon ja planeettamme pelastamiseksi. Keskeisinä tavoitteina tässä ovat luonnon biodiversiteetin ja hiilensidonnan maksimointi sekä keinona ”rewilding”, ”villiinnytys” eli maa- ja vesialueiden palauttaminen luonnontilaan. Kirjan kappaleessa ”Merten villiinnytys” kerrotaan mm. merensuojelualueista kalakantojen elvyttäjinä sekä ruskolevämetsistä hiilen kerääjinä ja bioenergian lähteinä, kappaleessa ”Maan villiinnytys” mm. kotoperäisten metsien luonnollisesta tai ohjatusta paluusta, peltometsäviljelystä (agroforestry), jossa pellolla voi olla viljaa, puita ja pensaita. 

Ydinkysymys kirjassa on: Kuinka saamme enemmän ruokaa pienemmältä peltoalalta? Mahdollisuuksina mainitaan mm. maaperää elvyttävä maatalous, kaupunkiviljely, hydroviljely, kerros- eli vertikaaliviljely, lihansyönnin vähentäminen ja siinä keinoliha ja jopa solumaatalous eli soluviljelmänä kasvatettu liha. Toinen kirjan tärkeä kysymys on väestöllisen muutoksen (demografinen transitio) tukeminen: kaikkien elintason kohottaminen johtaa väestökasvun taittumiseen.

Piiriläisten yleisarvioita kirjasta: Ajankohtainen kirja (tulvat, myrskyt, maastopalot), kaikkien pitäisi lukea se, realistinen hyvä kuvaus monitahoisesta ongelmasta, vaikuttava kirja, jossa on paljon ”jujua”. Kuitenkin toimme esille, että ongelmat on tiedostettu osittain jo aikaisemmin (esim. Rachel Carsonin ”Hiljainen kevät”, luonnon-/metsänsuojelualueiden ja ympäristöministeriön perustamiset, tropiikin maatalous). Korostimme, että tietoa, tekniikkaa ja innovaatioita on, mutta kirjassa ei pohdittu, miten toimenpiteet olisivat mahdollisia maailmanlaajuisesti, kansainvälisesti ja poliittisesti (esim. sademetsien tuhoamisen estämiseksi Brasiliassa). 

Positiivisena näimme kirjassa hyvin esitetyt vuorovaikutussuhteet ekosysteemeissä ja näiden välillä (esim. valaiden merkitys merissä). Mielenkiintoisena pidimme kirjassa esitettyä planetaaristen rajojen (planetary boundaries) mallia (9 kriittistä rajaa eli ekologista kattoa, joista kirjan mukaan 4 on jo ylitetty: biodiversiteetin väheneminen, ilmastonmuutos, maankäytön muutokset, lannoitteiden käyttö). Mutta jäimme kaipaamaan suuria käytännön ratkaisumalleja.

Moitetta meiltä sai se, että kirjasta sai osittain maataloutta syyllistävän vaikutelman. Sitaatti kirjasta: "Luonnonvaraisen elinympäristön raivaaminen pelloksi on ollut suurin biodiversiteetin menetyksen syy sinä aikana, jonka ihminen on ollut olemassa." Epäilimme kirjasta saatavan vaikutelman, että kaupungistuminen olisi hyvää kehitystä ja kaupunkiasuminen ekologista. Tämä toi mieleemme tammikuussa käsittelemämme Kari Hotakaisen kirjan "Tarina" sekä sen, että suurkaupungit ovat pandemia-, katastrofi- ja kurjistumisalttiita. Totesimme, että kaupunki ei elä ilman maaseutua sekä sen, että maa- ja metsätalous sekä kalastus ja metsästys ovat toimintaa uusiutuvien resurssien parissa ja kysyimme, olisiko ihmisten pysyttäminen maaseuduilla kaupunkiasumista parempi vaihtoehto.

Totesimme, että ympäristöystävällinen teknologia voi auttaa ongelmien ratkaisussa suuresti, varsinkin jos voisimme tuottaa sitä maissa, joissa päästöt ovat suurimmat. Attenborough esittää kirjassaan esimerkin Marokkoon rakennetusta aurinkovoimalasta. Huomautimme kuitenkin, että tekniikka yksin ei riitä, vaan tarvitaan myös luontopohjaisia ratkaisuja. Ja vaikka luonto on vahva korvaamaan menetyksiään (esim. kirjan johdannossa ja jälkipuheessa mainittu luonnon paluu Tsernobyl-katastrofin alueella), meidän on toimittava aktiivisesti sen hyväksi. 

Kiinnitimme huomiota hyvinvointivaltioiden ja kehittyvien maiden suhteisiin, kulutukseen, sosiaaliseen oikeudenmukaisuuteen ja siihen, ettei köyhemmissä maissa toistettaisi virheitämme. Myös ”pienemmissä ympyröissä” totesimme olevan tarvetta ajattelun ja toiminnan muutoksille: Sade- ja tulvavesien imeytymisalueita pienennetään, ja esim. mökilläkin laitetaan ranta kokonaan uusiksi. Totesimme vielä, että tietty nöyrtyminen olisi hyväksi, jotta emme jättäisi ongelmaa lastenlapsillemme.

Kirjapiirimme kokoontuu seuraavan kerran tiistaina 26. lokakuuta kello 13. Silloin käsiteltäviksi valittiin kaksi kirjaa: Arvid Järnefeltin "Isänmaa" sekä Pekka Peltosen "Mutta kaipaus pysyy".

Hyvää syksyä ja mielenkiintoisia lukuhetkiä toivottaen

Pekka


Arvid Järnefelt: Isänmaa

Pekka Peltonen: Mutta kaipaus pysyy

Tässä on kirjapiirimme satoa 26.10., jolloin käsittelimme kahta kirjaa.

Arvid Järnefeltin (1861-1932) ”Isänmaa“ (ilmestymisvuosi 1893) oli tekijänsä esikoisteos. Se on aate- ja kulttuurihistoriallinen romaani, mutta myös psykologinen ja kehitysromaani, jopa vähän rakkausromaanikin











Runar Schildt: Kotiinpaluu ja muita novelleja (Hemkomsten och andra noveller)













Anneli Kivelä: Kotiin Katajamäelle
Kirsi Pehkonen: Sydämenasioita Jylhäsalmella
















Imbi Paju: Torjutut muistot (Tõrjutud mälestused)











Merete Mazzarella: Varovainen matkailija (Den försiktiga resenären)
Merete Mazzarella: Täti ja krokotiili (Tanten och krokodilen)











Eino Leino: Helkavirsiä








	Tuhon runot, joissa on nietzscheläinen Übermensch, yli-ihminen, esim. ”Ylermi”, ”Kouta”, Ukri”, sekä runot, joissa on tuhoavia tunteita, esim. ”Kimmon kosto” (kosto), ”Pyhä Yrjänä” (mustasukkaisuus), ”Räikkö räähkä” (petos, syyllisyys), ”Tumma” (pelko, joka ei viekään tuhoon).

	Legendarunot, esim. ”Sininen risti” (kristinuskon tulo Karjalaan), Maria-legendat ”Ihalempi”, ”Tyyrin tytti”, ”Marjatan poika” ja Kristus-legendat ”Luojan leipä”, ”Herramme Vapahtajamme”

	Rakkausrunot (joissa on usein rakkaus tuhoavana voimana), esim. ”Oterma ja Katerma”, ”Arja ja Selinä”, ”Impi ja pajarin poika”, ”Syvärin impi”, ”Merenkylpijä-neidot”, ”Ukon lintu ja virvaliekki”

	Teosofisvaikutteiset runot, esim. ”Äijön virsi”, ”Pimeän peikko”, ”Kuun lapset”, ”Mennyt manner”, sekä erityisesti ”Auringon hyvästijättö”.













Tulenkantajat












Annie Ernaux: Vuodet (Les années)











Pekka Peltonen: Vasaramarkkinat – Raapaleita











John Williams: Stoner












Antti Tuuri: Mies kuin pantteri – Wahlroosin elämä










Sirpa Kähkönen: Mustat morsiamet











Ulla-Lena Lundberg: Liekinkantajat (Lyser och lågor)













Marko Tapio: Se kesä on mennyt
Tove Jansson: Kesäkirja (Sommarboken)

















Meri Valkama: Sinun, Margot



















Charles Dickens: Saiturin joulu (A Christmas Carol)













Sally Salminen: Katriina (Katrina)















Robert Seethaler: Kokonainen elämä (Ein ganzes Leben)
















Antti Hurskainen: Suntio


















Guy de Maupassant: Koru (La parure)
Nikolai Gogol: Viitta (Shinel)















Iida Turpeinen: Eloliset














Eeva Heilala: Yhä se kukkii – Kootut runot
Antti Heikkinen: Maaseudun tulevaisuus


















Ilmari Kianto: Punainen viiva ja Ryysyrannan Jooseppi

















Alexander McCall Smith: Naisten etsivätoimisto nro 1 (The No. 1 Ladies' Detective Agency)













Björn Natthiko Lindeblad: Saatan olla väärässä (Jag kan ha fel)













Risto Piekka: Esitelmä Elias Lönnrotista



















Mikko Vesa - Pentti Rahola: Oraitten päälle
Virpi Siitonen: Hyvät ystävät, ei yksin vaan yhdessä



















Mélissa Da Costa: Kaikki taivaan sini (Tout le bleu du ciel)
















Marjorie Kinnan Rawlings: Elämän kevät (The Yearling)
















F.E. Sillanpää: Nuorena nukkunut ja Ihmiset suviyössä














Helvi Hämäläinen: Pouta















Chinua Achebe: Kaikki hajoaa (Things Fall Apart)















Juli Zeh: Yli-ihmisiä (Über Menschen)















Kirjapiirimme viimeinen kokoontuminen

